
Относно: Приемане на Наредба за изменение и допълнение на Наредбата за определянето и администрирането на местните такси и цени на услуги на територията на община Бургас, приета с решение на Общински съвет - Бургас, по т. 2, Протокол № 21/ 20.12.2016 г., с последващи изменения и допълнения.
УВАЖАЕМИ ОБЩИНСКИ СЪВЕТНИЦИ,
Бургас е областен център с добра локация, атракции и големи възможности за развиване на целогодишен туризъм. От няколко години насам Община Бургас полага сериозни усилия за утвърждаването на Бургас на международната туристическа карта и привличането на по-голям посетителски интерес посредством участието си в международни борси. За съжаление липсата на достатъчно места за настаняване в града се оказва все по-голям проблем, с тенденция към задълбочаване. Отсъствието на висококатегорийни хотели е огромна пречка за развитието на алтернативните видове туризъм на територията на община Бургас.
В Годишната програма за общинска туристическа реклама на Бургас, приета с решение на Общински съвет от дата 28.02.2017 г., е посочено, че освен утвърждаване на традиционния си летен продукт (морски и рекреативен туризъм), община Бургас има амбиция да развива и специализирани видове туризъм като: културно-исторически, круизен и яхтен туризъм, фестивален туризъм, спортен туризъм, конгресен и конферентен туризъм, градски туризъм, крайноседмичен туризъм, маршрутно-познавателен туризъм, екологичен туризъм, религиозен туризъм, селски туризъм. Тази амбиция и стратегия ни дава възможност за по-голям инвеститорски интерес, тъй като широкоспектърните туристически услуги предполагат по-голяма възвращаемост.
Справка на средствата за подслон и местата за настаняване на територията на община Бургас обаче показва, че към 2016 г. сме разполагали с 1 петзвезден хотел, 3 четиризвездни, 21  тризвездни, 10 двузвездни и 12 еднозвездни хотела. Това е крайно недостатъчно, ако искаме Бургас да бъде рекламиран като целогодишна туристическа дестинация. През 2018 - та година Бургас ще бъде домакин на няколко събития в рамките на председателството на България на Съвета на ЕС, както и на Световно състезание по математика с над 300 участници (по информация на Община Бургас). В същото време най-голямата леглова база, с която разполага общината ни, е тази на х-л „България” (едва 205 легла).
В близките няколко години, с откриването на двете големи спортни съоръжения в Бургас, както и със стартирането на нискотарифните полети от и за летище Бургас, се очаква още по-голямо търсене на хотелски бази от страна на гостите ни. Страхувам се, че Община Бургас не е готова да отговори на очакванията на туристите по отношение на легловата база.
На сесията на Общински съвет – Бургас, провела се на 19.12.2017 г., общинските съветници приеха създаването на две нови алинеи в чл. 31 от Наредбата за определянето и администрирането на местните такси и цени на услуги със следното съдържание:
„Ал. 2 Лицата, придобили сертификат за инвестиция клас А, клас Б и приоритетен инвестиционен проект по реда на Закона за насърчаване на инвестициите, заплащат 75 % от дължимите такси и цени за технически услуги.
Ал. 3 Лицата, придобили сертификат за инвестиция клас В по реда на Наредбата за насърчаване на инвестициите с общинско значение на територията на община Бургас и реда за издаване на сертификат за инвестиция клас В, заплащат 80 % от дължимите такси и цени за технически услуги.“ С това се даде знак, че Бургас е отворен към привличане на инвеститори.
Целта на предлаганите изменения е да се облекчи и насърчи инвестирането във висококатегорийните хотели. Предложението е и продължение на политиката на Община Бургас за развитие на туризма в региона.
За прилагане на новата уредба не са необходими финансови средства.
Очакванията от прилагането на настоящите изменения и допълнения на Наредбата за определянето и администрирането на местните такси и цени на услуги на територията на община Бургас са създаването на повече места за настаняване и средства за подслон, подобряване на бизнес климата и туристическата услуга, повече приходи от реализирани нощувки, както и създаване на нови работни места. 
Настоящите изменения и допълнения на Наредбата за определянето и администрирането на местните такси и цени на услуги на територията на община Бургас са в съответствие с европейското законодателство.
В съответствие с разпоредбата на чл. 26 от Закона за нормативните актове, проектът на наредба е оповестен на официалната интернет страница на Общински съвет – Бургас. В предоставения 30-дневен срок по него не са постъпили никакви предложения. 
Предвид гореизложеното и на основание чл. 21, ал. 2 от ЗМСМА и чл. 8, ал. 6 от ЗМДТ, в която се допуска ОбС чрез Наредбата да приема облекчения за отделни категории лица при заплащане на такси и цени на услуги, предлагам ОБС-Бургас да вземе следното

РЕШЕНИЕ:
Приема Наредба за изменение и допълнение на Наредбата за определянето и администрирането на местните такси и цени на услуги на територията на община Бургас (Приета с решение на Общински съвет – Бургас, по т. 2, Протокол № 21/21.12.2016 г. с последващи изменения и допълнения:
В чл. 31 се създават нови алинеи 4, 5 и 6 със следното съдържание:
„Ал. 4 Представители на международни хотелски вериги или франчайзополучатели с инвестиционни намерения на територията на община Бургас заплащат 10 % от дължимите такси и цени на технически услуги.
Ал. 5 Лицата, решили да инвестират в хотелски бази от клас А (само за хотели, мотели и туристически селища) по Наредбата за изискванията към местата за настаняване и заведенията за хранене и развлечения и за реда за определяне на категория, отказ, понижаване, спиране на действието и прекратяване на категорията от Закона за туризма, заплащат 50 % от дължимите такси и цени на технически услуги.
Ал. 6 Лицата, решили да инвестират в хотелски бази от клас Б (само за семейни хотели, хостели, пансиони, почивни станции, бунгала и къмпинги) по Наредбата за изискванията към местата за настаняване и заведенията за хранене и развлечения и за реда за определяне на категория, отказ, понижаване, спиране на действието и прекратяване на категорията от Закона за туризма, заплащат 75 % от дължимите такси и цени на технически услуги.”

С уважение,
ЖИВКО ТАБАКОВ
Общински съветник
